**Ministru kabineta noteikumu projekta "Iekšējās kārtības noteikumi brīvības atņemšanas iestādes struktūrvienībā, kurā tiek īstenota resocializācijas programma atkarību mazināšanai un notiesāto atlases, uzņemšanas, pārvietošanas un izslēgšanas kārtība un lēmumu pieņemšanas kritēriji resocializācijas programmā atkarību mazināšanai" sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 2013. gada 18. septembrī tika uzsākta Tieslietu ministrijas un Norvēģijas valdības divpusējā finanšu instrumenta līdzfinansētās programmas "Latvijas korekcijas dienestu un Valsts policijas īslaicīgās aizturēšanas vietu reforma" ietvaros Ieslodzījuma vietu pārvaldes projekta "Jaunas nodaļas izveide Olaines cietumā, ieskaitot būvniecību un personāla apmācību" (Nr. LV08/2) īstenošana.Projekta mērķis ir izveidot sistēmu, pēc kuras strādāt ar atkarīgajiem ieslodzītajiem, viena no projekta aktivitātēm ir jaunas nodaļas – Atkarīgo centra – izveide Olaines cietumā, kurā tiks īstenota resocializācijas programma atkarību mazināšanai (turpmāk – atkarību mazināšanas programma). Atkarību mazināšanas programmas īstenošanai nepieciešams īpašs tiesiskais regulējums, kas ir atšķirīgs no vispārējā regulējuma, kas attiecas uz ar brīvības atņemšanu notiesātajiem.Projekta īstenošanas laiks: 2013. gada 18. septembris – 2017. gada 30. aprīlis.Latvijas Sodu izpildes kodeksa 61.8 panta septītā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ieslodzījuma vietu pārvalde ir tieslietu ministra pārraudzībā esoša iestāde, kas nodrošina apcietinājuma kā drošības līdzekļa un brīvības atņemšanas kā kriminālsoda izpildi. Latvijā ir 11 ieslodzījuma vietas, kurās 2016. gada 1. augustā atradās 4261 ieslodzītais, no tiem – 3001 notiesātais un 1260 apcietinātie. Ieslodzījuma vietās atradās 353 sievietes (286 notiesātās un 67 apcietinātās) un 20 nepilngadīgie (8 notiesātie (7 zēni un 1 meitene) un 12 apcietinātie (11 zēni un 1  meitene)). Olaines cietums ir slēgtais cietums ar atklātā cietuma nodaļu un Olaines cietuma teritorijā izvietota Latvijas Cietumu slimnīca un jaunuzbūvētais Atkarīgo centrs.Saeima 2016. gada 9. jūnijā pieņēma likumu "Grozījumi Latvijas Sodu izpildes kodeksā", kas stājas spēkā 2016. gada 13. jūlijā. Saskaņā ar minētā likuma 9. pantu Latvijas Sodu izpildes kodeksa 61.3 pants "Notiesāto sociālās rehabilitācijas līdzekļi" tika papildināts ar 6. punktu, paredzot jaunu notiesāto sociālās rehabilitācijas līdzekli – atkarību mazināšanas programmu – notiesātā iesaistīšanu mērķtiecīgu un strukturētu pasākumu kopumā sociālo prasmju attīstībai, uzvedības modeļa pilnveidei un sociāli atbalstāmas vērtību sistēmas veidošanai.Savukārt minētā likuma 10. pants noteic papildināt Latvijas Sodu izpildes kodeksa devīto "A" nodaļu ar 61.8 pantu, kura septītā daļa paredz, ka iekšējo kārtību brīvības atņemšanas iestādes struktūrvienībā, kurā tiek īstenota atkarību mazināšanas programma, notiesāto atlases, uzņemšanas un pārvietošanas kārtību, kā arī kārtību, kādā notiesāto izslēdz no atkarību mazināšanas programmas, un attiecīgo lēmumu pieņemšanas kritērijus nosaka Ministru kabinets.Lai izpildītu likumdevēja Ministru kabinetam doto deleģējumu, nepieciešams izstrādāt Ministru kabineta noteikumus, nosakot iekšējo kārtību brīvības atņemšanas iestādes struktūrvienībā, kurā tiek īstenota atkarību mazināšanas programma, notiesāto atlases, uzņemšanas un pārvietošanas kārtību, kā arī kārtību, kādā notiesāto izslēdz no atkarību mazināšanas programmas, un attiecīgo lēmumu pieņemšanas kritērijus. Atkarību mazināšanas programmā tiks iesaistīti notiesātie, kas saskaņā ar Latvijas Sodu izpildes kodeksa prasībām izcieš sodu dažādās soda izciešanas režīma pakāpēs, tātad tiem ir paredzēts dažāds tiesību apjoms, taču pēc iesaistīšanās atkarību mazināšanas programmā visiem tajā iesaistītajiem notiesātajiem būs vienāds tiesību apjoms un uz tiem vienādā apmērā attieksies projektā paredzētās prasības, taču neattieksies vispārējie brīvības atņemšanas iestādes iekšējās kārtības noteikumi.Tā kā šobrīd atkarību mazināšanas programmu paredzēts īstenot tikai Atkarīgo centrā, kas ir Olaines cietuma struktūrvienība, projektā ir definēta precīza Olaines cietuma priekšnieka un tā struktūrvienības – Atkarīgo centra – priekšnieka un amatpersonu rīcība un pienākumi. Atkarīgo centra programmās sākotnēji tiks iesaistīti ieslodzītie vīrieši, ņemot vērā, ka tā ir lielākā mērķgrupa ieslodzījuma vietās, kurai konstatēta narkotisko vielu atkarību problēmas. Tomēr tas neizslēdz iespēju ar laiku veidot arī ieslodzīto sieviešu vai nepilngadīgo grupas. Minētās jaunās atkarību mazināšanas programmas ir nepieciešams pārbaudīt praksē, lai varētu secināt, vai tās ir piemērotas arī sieviešu un nepilngadīgo resocializācijai, un, ja nepieciešams, pilnveidot tās minēto grupu iesaistei. Papildu risinājums attiecībā uz sievietēm un nepilngadīgajiem ir iespēja šādas programmas īstenot sieviešu cietumā un audzināšanas iestādē nepilngadīgajiem saistībā ar drošības nodrošināšanas aspektu. Tomēr šie risinājumi būs jāizvērtē pēc tam, kad Latvijā būs pieredze šādu programmu īstenošanā. Iekšēju programmas izvērtējumu plānots veikt līdz 2017. gada 31. decembrim un pēc izdarītajiem secinājumiem plānots vērtēt, cik piemērotas šīs programmas ir sieviešu un nepilngadīgo personu atkarības problēmu risināšanai.Īpaši pienākumi attiecībā uz nepilngadīgajiem notiesātajiem, kuri iesaistīti atkarību mazināšanas programmā, projektā nav iekļauti, taču jāņem vērā, ka uz nepilngadīgajiem notiesātajiem attiecas īpašs regulējums Latvijas Sodu izpildes kodeksā, kā arī speciālie normatīvie akti, piemēram, Bērnu tiesību aizsardzības likums, līdz ar to projektā iekļautās normas gadījumā, ja Atkarīgo centrā ievietots nepilngadīgs notiesātais, tiek ņemtas vērā, ievērojot speciālo normatīvo aktu prasības.Atkarīgo centrs ir paredzēts kā no narkotiskajām vielām brīva vide, līdz ar to Atkarīgo centrā nav paredzēta nekāda veida aizstājējterapijas lietošana. Atkarību mazināšanas pasākumi ir psihosociālu pasākumu kopums, kas vērsts uz atkarīgo notiesāto paradumu maiņu. Šobrīd, individuāli izvērtējot apstākļus, aizstājējterapiju ieslodzījuma vietās ļauts turpināt personām, kuras to uzsākušas, esot brīvībā, ar nosacījumu, ka iestāde, kurā uzsākta terapija, turpina nodrošināt personu ar terapijā izmantojamajiem līdzekļiem. Atkarību mazināšanas programmā Atkarīgo centrā persona, kura bijusi iesaistīta aizstājējterapijā, var tikt iekļauta pēc aizstājējterapijas pabeigšanas. Persona, kura veiksmīgi apguvusi aiztājējterapijas programmu, ietilpst Atkarīgo centra mērķauditorijā. Citi risinājumu aizstājējterapijas plašākai lietošanai ieslodzījuma vietās tiks izvērtēti kopsakarā ar ieslodzījuma vietu infrastruktūras attīstību un jaunu ieslodzījuma vietu būvniecību.Projekta 3. punkts paredz, ka atkarību mazināšanas programma sastāv no četriem posmiem – atlases, uzņemšanas, padziļinātas izvērtēšanas un programmas īstenošanas, kā arī katrā no posmiem paredzēta atsevišķu darbību veikšana.Notiesāto atlase dalībai atkarību mazināšanas programmā notiks brīvības atņemšanas iestādēs, kurā notiesātie izcieš sodu, un atlasi koordinēs Norvēģijas valdības divpusējā finanšu instrumenta līdzfinansētās programmas "Latvijas korekcijas dienestu un Valsts policijas īslaicīgās aizturēšanas vietu reforma" ietvaros Ieslodzījuma vietu pārvaldes projekta "Jaunas nodaļas izveide Olaines cietumā, ieskaitot būvniecību un personāla apmācību" (Nr. LV08/2) ietvaros speciāli apmācīta persona – atkarību mazināšanas programmas koordinators, kura pienākumos būs arī koordinēt brīvības atņemšanas iestādē paredzētos atkarību mazināšanas pasākumus.Formālais priekšnosacījums notiesātā iesaistei atkarību mazināšanas programmā ir notiesātā, kuram konstatētas atkarības problēmas, iesniegums, kurā izteikta vēlme iesaistīties atkarību mazināšanas programmā, pēc kura saņemšanas atkarību mazināšanas programmas koordinators izvērtēs notiesātā atbilstību atkarību mazināšanas programmas nosacījumiem, ņemot vērā projektā noteiktos kritērijus.Projektā ietverti pieci kritēriji, kuri jāvērtē, lemjot par nepieciešamību iesaistīt notiesāto atkarību mazināšanas programmā. Kā pirmais vērtējama notiesātā uzvedība soda izpildes laikā. Minētā kritērija ietvaros paredzēts vērtēt notiesātā attieksmi pret brīvības atņemšanas iestādes iekšējās kārtības noteikumu ievērošanu, attieksmi pret paša pieļautajiem soda izciešanas režīma pārkāpumiem, kā arī notiesātā attieksmi pret citiem notiesātajiem un brīvības atņemšanas iestādes darbiniekiem. Minētā kritērija ietvaros plānots nošķirt personas, kuras ļaunprātīgi pārkāpj brīvības atņemšanas iestādes iekšējās kārtības noteikumus un kuras negatīvi var ietekmēt citas personas, tādējādi traucējot atkarību mazināšanas programmas norisi.Kā otrais kritērijs vērtējams notiesātā piedalīšanās resocializācijas pasākumos un tajos sasniegtie rezultāti. Minētā kritērija ietvaros vērtējams, kādu attieksmi notiesātais ir parādījis pret resocializācijas pasākumiem kopumā, kā arī resocializācijas pasākumiem atkarību mazināšanai, tajā skaitā grupu nodarbībām un individuālajām konsultācijām par iesaistīšanos atkarību mazināšanas programmā Atkarīgo centrā, tāpat motivācijas programmās, stresa mazināšanas programmās, anonīmo alkoholiķu vai anonīmo narkomānu sadraudzības sanāksmēs. Līdzīgi vērtējams, kādus rezultātus notiesātais minētajos pasākumos ir sasniedzis.Trešais kritērijs – soda izpildes gaita, kura ietvaros nepieciešams izvērtēt notiesātā, kurš vēlas iesaistīties atkarību mazināšanas programmā, atlikušo soda termiņa daļu, soda izciešanas režīma pakāpi, kurā notiesātais šobrīd izcieš sodu, notiesātā virzību pa soda izciešanas režīma pakāpēm. Minētais kritērijs ir būtisks, jo atsevišķi pasākumu kopumi atkarību mazināšanai paredzēti tikai notiesātajiem, kuriem palikusi neliela atlikusī soda daļa un pēc veiksmīgi apgūtas atkarību mazināšanas programmas netiek plānota atgriešanās ieslodzījuma vietā.Kā ceturtais kritērijs paredzēts drošības un noziedzības novēršanas kritērijs, kura ietvaros nepieciešams izvērtēt, vai nepastāv kāda veida apdraudējums notiesātajam atrodoties kopā ar citiem notiesātajiem, kuri iesaistīti atkarību mazināšanas programmā, vai atrašanās kopā neapdraud notiesātā, citu notiesāto vai Atkarīgo centra personāla veselību un dzīvību. Līdzīgi lēmuma pieņemšanā svarīgi izvērtēt cietuma administrācijas rīcībā esošo informāciju par notiesātā patiesajiem mērķiem, iesaistoties atkarību mazināšanas programmā, proti, vai notiesātais ir pieteicies atkarību mazināšanas programmai Atkarīgo centrā resocializācijas nolūkos, vai plāno doties uz Atkarīgo centru ar mērķi pastrādāt noziedzīgu nodarījumu.Kā piektais kritērijs – ārstniecības personas veikts notiesātā veselības stāvokļa izvērtējums, lai konstatētu atbilstību dalībai atkarību mazināšanas programmā, kura ietvaros nepieciešams cietuma ārsta izvērtējums par notiesātā veselības stāvokli. Šobrīd paredzēts, ka atkarību mazināšanas programmā nevarēs iesaistīties notiesātie, kuriem ir, piemēram, tuberkuloze aktīvā formā vai citas lipīgas slimības līdz brīdim, kamēr notiesātie neapdraud citus.Gala lēmumu par notiesātā iesaistīšanu atkarību mazināšanas programmā pieņems Ieslodzījuma vietu pārvaldes priekšnieks, atkārtoti vērtējot visus minētos kritērijus. Kā īpašs apstāklis, ņemot vērā atkarību mazināšanas programmas mērķauditoriju, noteikts, ka notiesātā uzvedībai nav jābūt ideālai, proti, ir pieļaujams iesaistīt atkarību mazināšanas programmā notiesātos, kuri pieļāvuši soda izciešanas režīma pārkāpumus.Projektā konkrēti definēts, kāda rīcība veicama pēc iesniedzēja ierašanās Olaines cietumā. Ņemot vērā apstākli, ka atkarības mazināšanas programmā var uzņemt arī notiesātos, kuri izcieš sodu atklātajā cietumā, projektā ietverts arī pienākums nodot naudu, dokumentus un mantas, kuras var atrasties pie notiesātā atklātajā cietumā, bet nevarēs atrasties pie notiesātā atkarību mazināšanas programmas laikā.Sākotnēji notiesātie Atkarīgo centrā tiks ievietoti Izvērtēšanas nodaļā, kurā notiesātais varēs atrasties ne ilgāk kā vienu mēnesi, kura laikā tiks padziļināti izvērtēta notiesātā atbilstība konkrētam atkarību mazināšanas pasākumu kopumam, kādu paredzēts īstenot Atkarīgo centrā. Jāņem vērā, ka Atkarīgo centrā paredzētie pasākumu kopumi atkarību mazināšanai ir paredzēti izplatītākajām vielu atkarībām, taču notiesātajiem ar specifiskiem atkarību veidiem tie var nebūt piemēroti.Padziļinātais notiesātā risku un vajadzību izvērtējums ietver konkrētu atkarības problēmu un to radīto seku konstatēšanu un izvērtēšanu, notiesātā atkarību izraisošo vielu lietošanas stadijas noskaidrošanu, atkarību izraisošo vielu lietošanas un ārstēšanas vēstures noskaidrošanu, atkarību izraisošo vielu lietošanas seku noskaidrošanu, attieksmes pret atkarību un motivācijas atkarību problēmas risināšanai izpētīšanu.Viens no minētajiem pasākumu kopumiem, kurus sākotnēji plānots īstenot Atkarīgo centrā, ir programma, kuras mērķis ir resocializēt ieslodzījuma vietās esošos ieslodzītos, kuriem ir alkohola un narkotisko vielu atkarības problēmas, uzlabojot viņu dzīves kvalitāti, mudinot viņus uz pašattīstību, izaugsmi un sevis pilnveidošanu, un tādā veidā nodrošināt atgriezeniskās izmaiņas visās viņu dzīves jomās. Šī pasākumu kopuma uzdevumi:1) palīdzēt notiesātajiem atzīt un pieņemt savu slimību, atkarību;2) palīdzēt pārvarēt noliegumu, saredzēt reālo situāciju un savu vietu tajā;3) iesaistīt anonīmo alkoholiķu vai anonīmo narkomānu pašpalīdzības grupās, izmantojot to kā līdzekli resocializācijas procesā;4) palīdzēt atzīt, ka, lai notiktu pozitīvas izmaiņas, ir jāmainās pašam, mainot savu domāšanu, uzskatus, nevis jāmaina sieva/vīrs, priekšnieks, vecāki, darbs vai bērni;5) palīdzēt attīstīt spēju just, atpazīt savas jūtas, dalīties ar citiem savās jūtās, domās, pieredzē un pārdzīvojumos;6) palīdzēt iemācīties atzīt, ka cilvēks nav visvarens un nevar izdzīvot viens, mācīties lūgt palīdzību no citiem, prast saskatīt iespējas ārpus sevis, atrast dzīves spēku, augstāko spēku (šī programma nav reliģiska, bet gan garīga. Dievs netiek saprasts kā reliģiska figūra, bet kā kaut kas stiprāks, varenāks par cilvēku);7) palīdzēt iemācīties akceptēt alkoholismu kā hronisku, progresējošu slimību un iesaistīties ilgstošā atveseļošanās kursā, kas būtībā ir visas dzīves programma, dzīvesveids;8) panākt notiesātā pilnīgu atturību, augstāku dzīves kvalitāti un personības izaugsmi.Otrs pasākumu kopums, kurš piemērots pēc pirmā pasākumu kopuma veiksmīgas apgūšanas, ir programma, kuras mērķis ir uzsākt ieslodzītā pārmaiņu procesu, uzturēt motivāciju un sagatavot turpmākajai ārstēšanai speciālās ārstēšanas iestādēs, proti, dot programmas dalībniekiem spēju pārvaldīt savu dzīvi labāk un vairs neļaut atkarībai un kriminālām darbībām noteikt viņu dzīvi, kas nozīmē sākt pārmaiņu procesu, kas tiek attīstīts tālāk rehabilitācijā ārpus cietuma.Šī pasākumu kopumauzdevumi:1) palīdzēt klientiem sakārtot un mobilizēt viņu iekšējos un ārējos resursus;2) palīdzēt tikt skaidrībā pašiem ar sevi;3) palīdzēt atgūt atbildības un dzīves jēgas sajūtu;4) palīdzēt kļūt patstāvīgam;5) palīdzēt nokārtot attiecības ar piederīgajiem un draugiem;6) palīdzēt atrast piemērotu nodarbošanos un brīvā laika pavadīšanas veidus.Tāpat plānots izstrādāt vēl vairākus pasākumu kopumus, kurus plānots īstenot Atkarīgo centrā.Gadījumā, ja izvērtēšanas rezultātā tiek konstatēts, ka notiesātais neatbilst nevienam no atkarību mazināšanas programmā īstenojamajam pasākumu kopumiem, tiks lemts par viņa izslēgšanu no atkarību mazināšanas programmas un pārvietošanu atpakaļ uz brīvības atņemšanas iestādi turpmākai brīvības atņemšanas soda izciešanai.Ja izvērtēšanas rezultātā konstatēts, ka notiesātais atbilst kādam no atkarību mazināšanas programmā īstenojamajiem pasākumu kopumiem, notiesātais tiek iesaistīts konkrētajā pasākumu kopumā un pārvietots uz Atkarīgo centra nodaļu, atbilstoši padziļinātajā risku un vajadzību izvērtēšanā konstatētajam.Secīgi projektā noteikta iekšējā kārtība Atkarīgo centrā, aptverot visu jautājumu loku, kas ietverti Ministru kabineta 2006. gada 30. maija noteikumos Nr. 423 "Brīvības atņemšanas iestādes iekšējās kārtības noteikumi", jo šie noteikumi neattiecas uz notiesātajiem, kas iesaistīti atkarību mazināšanas programmā.Projekta V nodaļā noteikts, kāda veida pasākumus nepieciešams iekļaut Olaines cietuma priekšnieka rīkojumā par notiesāto dienas kārtību Atkarīgo centrā. Ņemot vērā atkarību mazināšanas programmas specifiku un atšķirīgo tiesisko regulējumu no notiesātajiem, kuri izcieš sodu brīvības atņemšanas iestādē, notiesātajiem ir noteikts specifisks tiesību un pienākumu apjoms. Piemēram, saskaņā ar Latvijas Sodu izpildes kodeksa 47.1 panta trešo daļu notiesātajiem, kuri iesaistīti Atkarību mazināšanas programmā, nav paredzētas tiesības ar cietuma priekšnieka atļauju glabāt personīgo sadzīves tehniku – radioaparātu, televizoru un ledusskapi un attiecīgi nav paredzētas tiesības šo tehniku lietot. Atkarību mazināšanas programmas pasākumu kopuma ietvaros paredzēta atpūtas telpa ar televizoru, kas lietojams kopīgi visiem notiesātajiem, kas izvietoti konkrētā nodaļā Atkarīgo centrā atkarību mazināšanas programmas pasākumu kopuma ietvaros. Ņemot vērā minēto, ir noteikts mazāks kopējais mantu, kuras notiesātie var glabāt pie sevis Atkarīgo centrā, svars.Vienlaikus atkarību mazināšanas programmas ietvaros, kā arī ņemot vērā Atkarīgo centra ēkas ugunsdrošības prasības, tiesības smēķēt notiesātajiem paredzētas tikai ārpus ēkas, Atkarīgo centra teritorijā konkrētos laikos, kuros nav paredzēti atkarību mazināšanas programmas pasākumi.Tā kā notiesātā iesaistīšanās atkarību mazināšanas programmā ir brīvprātīga, notiesātajam ir tiesības jebkurā laikā izbeigt vienošanos par dalību atkarību mazināšanas programmā, vēršoties ar iesniegumu pie Olaines cietuma priekšnieka.Papildus iekļauti vairāki notiesātā pienākumi un tiesības, kuras nav paredzēti Ministru kabineta 2006. gada 30. maija noteikumos Nr. 423 "Brīvības atņemšanas iestādes iekšējās kārtības noteikumi", bet ir absolūti nepieciešamas, ņemot vērā brīvības atņemšanas iestādē un Atkarīgo centrā kā brīvības atņemšanas iestādes struktūrvienībā noteikto režīmu. Tā, piemēram, notiesātajiem paredzētas tiesības smēķēt cietuma administrācijas norādītajā vietā un laikā, tādējādi ierobežojot notiesātos un liedzot viņiem smēķēt jebkurā vietā un laikā. Jāņem vērā, ka uz tiesībām smēķēt attiecas arī speciālo normatīvo aktu prasības, proti, nepilngadīgajiem notiesātajiem nav tiesības smēķēt pēc būtības saskaņā ar Bērnu tiesību aizsardzības likuma 48. panta pirmo daļu, līdz ar to uz nepilngadīgajiem notiesātajiem neattiecas arī projekta 21.6. apakšpunktā noteiktais pienākums smēķēt tikai cietuma administrācijas ierādītajā vietā un noteiktajā laikā, un minētais pienākums nekāda veida jaunas tiesības nepilngadīgajiem neradīs. Jāņem arī vērā, ka saskaņā ar Latvijas Sodu izpildes kodeksa 18. panta pirmo daļu brīvības atņemšanas iestādēs šķirti tur vīriešus un sievietes, kā arī nepilngadīgos un pieaugušos. No minētā izriet, ka nepilngadīgie notiesātie, kuri iesaistīti atkarību mazināšanas programmā, tiks turēti šķirti no pieaugušajiem, tādējādi attiecīgi nepilngadīgie notiesātie neatradīsies smēķētāju ietekmē un atradīsies no tabakas dūmiem brīvā vidē. Papildus paredzēti arī jauni pienākumi – pienākums nostāties un atrasties brīvības atņemšanas iestādes darbinieka norādītajā vietā, pienākums piedalīties resocializācijas pasākumos, pienākums pakļauties medicīniskajām aktivitātēm infekcijas slimības ierobežošanai, pienākums ierasties pēc brīvības atņemšanas iestādes darbinieka aicinājuma. Tāpat ietverts aizliegums jebkādā veidā pazemot citas personas, aizklāt jebkuru vietu, kuras aizklāšana traucē veikt notiesāto uzraudzību.Attiecīgi projekta 23.5. apakšpunktā noteiktajā aizliegumā spēlēt azartspēles vai citas spēles, lai gūtu materiālu vai cita veida labumu, paredzēts, ka nedrīkst spēlēt jebkāda veida spēles, kuru rezultātā notiesātais var gūt ne tikai materiālu, bet arī cita veida labumu. Par cita veida labumu uzskatāms jebkāds labums, kas nav materiāls, piemēram, kāda pienākuma uzlikšana spēlē zaudējušajai personai – uzkopt kameru uzvarējušās personas vietā, fiziski ietekmēt zaudētāju, jebkādā citā veidā pazemot vai prasīt nemateriāla labuma gūšanu no personas, kura zaudē spēlē. Šāds aizliegums ir īpaši svarīgs, ņemot vērā atkarību mazināšanas programmā iesaistīto notiesāto kontingentu. Projektā noteikta kārtība, kādā notiesātajiem atkarību mazināšanas programmas ietvaros piešķirama atļauja īslaicīgi atstāt Olaines cietuma teritoriju, kā arī precizēts, kādas ziņas jāsūta Valsts policijas teritoriālajai struktūrvienībai, kuras teritorijā notiesātais atradīsies. Šāds pienākums informēt Valsts policiju izriet no Latvijas Sodu izpildes kodeksa 49.2 panta devītās daļas nosacījumiem. Šāds pienākums ir būtisks arī no aspekta, ka atkarību mazināšanas programmā tiks iesaistīti arī notiesātie, kuri izcieš sodu, piemēram, slēgtā cietuma zemākajā soda izciešanas režīma pakāpē un nav plānots, ka darbinieki, kuri pavadīs notiesātos, būs bruņoti. Lai gan pirms katras atļaujas īslaicīgi atstāt cietuma teritoriju Olaines cietuma darbinieku pavadībā uz laiku līdz astoņām stundām došanas rūpīgi tiks izvērtēti arī drošības apsvērumi, savlaicīga informācijas sniegšana Valsts policijai ir būtiska arī no likumpārkāpumu prevencijas un sabiedrības drošības aspektiem.Atšķirībā no Ministru kabineta 2006. gada 30. maija noteikumos Nr. 423 "Brīvības atņemšanas iestādes iekšējās kārtības noteikumi" iekļautā regulējuma paredzēts, ka gadījumā, ja notiesātais pieļāvis soda izciešanas režīma pārkāpumu, bet Olaines cietuma priekšnieks nolēmis sodu nepiemērot, tas ierakstāms lēmuma par soda piemērošanu veidlapā, tādējādi novēršot situācijas, ka pēc paskaidrojuma sniegšanas par pieļauto pārkāpumu notiesātais netiek informēts par to, ka konkrētajā gadījumā sods viņam netiks piemērots.Projekta 48. punktā paredzēts, ka notiesātie Olaines cietumā nēsā Olaines cietuma izsniegtu, sezonai atbilstošu apģērbu, galvassegu, apavus un atpazīšanas zīmi. Sākotnēji apģērba un apavu iegāde paredzēta projekta "Jaunas nodaļas izveide Olaines cietumā, ieskaitot būvniecību un personāla apmācību" ietvaros, taču pēc minētā projekta beigām nav plānota papildu finansējuma piesaiste, bet finansējuma pārdalīšana Ieslodzījuma vietu pārvaldes budžeta, kurā ir paredzēta apģērba un apavu iegāde notiesātajiem, ietvaros.Projektā ir noteiktas minimālās prasības dzīvojamās telpas un soda vai disciplinārā izolatora aprīkojumam, apgaismojumam un minimālajai gaisa temperatūrai, kā arī konkrētas prasības notiesāto ārējam izskatam.Tā kā saskaņā ar Latvijas Sodu izpildes kodeksa 47. panta sesto daļu, notiesātajiem, kas iesaistīti atkarību mazināšanas programmā, sūtījumos un pienesumos atļauts saņemt tikai mācību materiālus, projekta X nodaļā precīzi noteikta kārtība, kādā notiesātie saņem mācību materiālus. Projekta XI nodaļā noteikta kārtība, kādā notiesātie glabā savas personīgās mantas dzīvojamajā telpā vai nodaļas noliktavā, kā obligātu priekšnosacījumu minot apstākli, ka katrs notiesātais glabā mantas tikai savā plauktā vai savā mantu kastē, uz kuras ir norādīts notiesātā vārds un uzvārds. Šāda kārtība atvieglos notiesāto uzraudzību. Vienlaikus projekta 78. punktā paredzēta kārtība, kādā notiesātais Olaines cietuma noliktavā esošās personīgās mantas var lūgt nodot citai personai, izņemot notiesāto personu. Līdz ar to notiesātais, kurš iesaistīts atkarību mazināšanas programmā, varēs sev piederošo sadzīves tehniku, kuru Atkarīgo centrā lietot nevarēs, nodot citām personām ārpus ieslodzījuma vietas, piemēram, radiniekiem.Tā kā notiesātajiem, kuri iesaistīti atkarību mazināšanas programmā, nav paredzētas tiesības uz īslaicīgajām un ilglaicīgajām satikšanām, bet ir paredzēts radinieku un citu personu apmeklējums, projekta XII nodaļā noteikta notiesāto apmeklēšanas kārtība. Atkarību mazināšanas programmas ietvaros paredzēts, ka tiks rīkotas ģimenes dienas un notiesātajiem, kuriem īstenojamais pasākumu kopums to pieļauj, tika atļauts uz ģimenes dienu aicināt radiniekus un citas personas pēc notiesātā izvēles, taču iepriekš šīs personas norādot iesniegumā, lai laicīgi būtu iespējams izvērtēt konkrēto personu ielaišanas Atkarīgo centra teritorijā pieļaujamību un ietekmi uz atkarību mazināšanas programmā noteikto mērķu sasniegšanu. Projekta 88. punktā iekļauts nosacījums, ka nepilngadīgās personas notiesāto var apmeklēt tikai likumisko pārstāvju vai to pilnvaroto pilngadīgo personu klātbūtnē, tādējādi precīzi definējot aizliegumu nepilngadīgām personām bez viņu likumisko pārstāvju ziņas apmeklēt notiesātos.Lai nodrošinātu notiesāto garīgo aprūpi, projekta XIII nodaļā paredzēta kārtība, kādā iespējams piesaistīt reliģiskās organizācijas notiesāto tiesību uz reliģijas brīvību nodrošināšanai, kā arī kārtība, kādā tiek pieņemts lēmums par konkrēta notiesātā lūgta reliģiskā priekšmeta glabāšanas atļaušanu Atkarīgo centrā.XIV nodaļā noteikti Atkarīgo centrā veicamie drošības pasākumi, tajā skaitā precīzi definēta notiesāto un apmeklētāju pārmeklēšanas kārtība, kas nav iekļauta Ministru kabineta 2006. gada 30. maija noteikumos Nr. 423 "Brīvības atņemšanas iestādes iekšējās kārtības noteikumi", bet šobrīd ir reglamentēta Ieslodzījuma vietu pārvaldes iekšējā normatīvajā aktā. Šādas kārtības iekļaušana projektā nepieciešama, lai precīzi definētu notiesāto un apmeklētāju pienākumu paļauties konkrētām darbībām pārmeklēšanas ietvaros, reglamentētu kārtību, kādā pārmeklēšana tiek veikta un tajā veicamās darbības, kā arī rīcību ar pārmeklēšanas laikā atrastajām un izņemtajām lietām, kuras brīvības atņemšanas iestādē nav atļautas.Ieslodzījuma vietu pārvaldes likuma 22. panta pirmās daļas 4. punktā noteiktas Ieslodzījuma vietu pārvaldes amatpersonas tiesības un pienākumi, pildot dienesta pienākumus – normatīvajos aktos noteiktajā kārtībā izdarīt personu apskati, telpu, mantu un apģērba pārbaudi, arī izmantojot tehniskos līdzekļus, izņemt priekšmetus, izstrādājumus un vielas, kuras aizliegts ienest, lietot un glabāt ieslodzījuma vietā. Savukārt Latvijas Sodu izpildes kodeksa 41. panta otrajā daļā noteikts, ka notiesātie ir pakļauti kratīšanai, ko izdara tā paša dzimuma persona.Projekta 106. punktā ir konkrēti definēti pārmeklēšanas objekti – notiesātie, apmeklētāji, darbinieki un viņu mantas, Atkarīgo centra telpas un teritorija, kā arī noteiktas vispārējās tiesības veikt šādu objektu pārmeklēšanu. Projekta 107. punktā noteikts dzīvojamo telpu pārmeklēšanas ierobežojums nakts laikā, bet 108. punktā – noteikums, ka dzīvojamās telpas pārmeklē vismaz viena notiesātā, kurš dzīvo šajā telpā, klātbūtnē, kas ir nepieciešams objektivitātes nodrošināšanai. Klātesošajai personai pārmeklēšanas protokolā ir tiesības izdarīt atzīmes.Tāpat ir būtisks nosacījums, ka personu pārmeklē tā paša dzimuma persona, nodrošinot personas privātumu (109. punkts), kā arī ķermeņa atveru pārbaudīšanas gadījumā jāpieaicina ārstniecības personas (110. punkts).Telpu pārmeklēšanai projektā nav noteikti konkrēti nosacījumi, jo telpu pārmeklēšana praktiski nevar radīt personu tiesību aizskārumu, taču ir detalizēti noteikta kārtība, kādā pārmeklē notiesāto personu un viņa mantas, kā arī noteikti gadījumi, kuros ir obligāti veicama ieslodzītās personas pārmeklēšana. Līdzīgi ir noteikti gadījumi un veicamās darbības apmeklētāja un viņa mantu pārmeklēšanai.Attiecībā uz notiesātajām personām ir noteikta divu veidu pārmeklēšana – daļēja un pilnīgā, taču precīzi nav noteikts, kādos gadījumos jāveic kāda veida kratīšana, jo jāņem vērā, ka kratīšanas mērķis ir atrast un izņemt brīvības atņemšanas iestādē aizliegtus priekšmetus un vielas un faktiski nav iespējams paredzēt visus gadījumus, kādos pārmeklēšana ir nepieciešama un konkrētu gadījumu paredzēšana var ierobežot amatpersonai Ieslodzījuma vietu pārvaldes likums 22. panta pirmās daļas 4. punktā noteiktās tiesības un pienākumu veikt personas pārmeklēšanu, lai izņemtu aizliegtās vielas un priekšmetus. Atbilstoši administratīvo tiesu praksei notiesātajiem gadījumā, ja viņi nepiekrīt pārmeklēšanas veidam vai biežumam, ir tiesības apstrīdēt Olaines cietuma faktisko rīcību Administratīvā procesa likumā noteiktajā kārtībā.Vienlaikus Ieslodzījuma vietu pārvaldes iekšējā normatīvajā aktā, kas paredzēts dienesta lietošanai, plānots norādīt gadījumus, kas liecina par iespējamu aizliegto priekšmetu un vielu lietošanu, tādējādi atvieglojot amatpersonu darbu šādu gadījumu identificēšanai.Projekta 124. punkts noteic, ka Atkarīgo centra teritorijā, koplietošanas telpās, kā arī soda vai disciplinārā izolatora telpā veic videonovērošanu, lai nodrošinātu Atkarīgo centra, notiesāto un citu personu drošību, bet 125. punkts pieļauj videonovērošanu veikt arī dzīvojamajā telpā, ja ir individuāls apstākļu izvērtējums šādai rīcībai.Videonovērošanas veikšanas mērķis ir brīvības atņemšanas kā kriminālsoda izpildes nodrošināšana, ņemot vērā Latvijas Sodu izpildes kodeksā noteiktos kriminālsoda – brīvības atņemšana – izpildes principus un uzdevumus.Datu subjekti Atkarīgo centra teritorijā un koplietošanas telpās ir visas personas, kuras tur atrodas – notiesātie, darbinieki un apmeklētāji; soda vai disciplinārā izolatora telpā – notiesātie, kam piemērots disciplinārsods – ievietot soda vai disciplinārajā izolatorā; savukārt dzīvojamajā telpā – notiesātais, attiecībā pret kuru pēc individuālas apstākļu izvērtēšanas pieņemts lēmums veikt videonovērošanu notiesātā vai darbinieku drošības nodrošināšanai.Videonovērošanas veikšana Atkarīgo centrā atbilst fizisko personu datu aizsardzību un apstrādi reglamentējošo normatīvo aktu prasībām. Saskaņā ar Ministru kabineta 2001. gada 30. janvāra noteikumu Nr. 40 "Personas datu aizsardzības obligātās tehniskās un organizatoriskās prasības" 5. punktu Ieslodzījuma vietu pārvalde 2015. gada 2. novembrī ir izdevusi iekšējos noteikumus Nr. 1/12-n.-36 "Personas datu apstrādes aizsardzības kārtība" (turpmāk – Personas datu apstrādes aizsardzības kārtība), kuru VII nodaļā "Videonovērošanas kārtība" reglamentēta videonovērošanas kārtība Ieslodzījuma vietu pārvaldē un tās struktūrvienībās.Lai nodrošinātu personas datu aizsardzību reglamentējošo normatīvo aktu prasību izpildi, Personas datu apstrādes aizsardzības kārtības 49. punkts noteic, ka *stacionāru videonovērošanas kameru neuzstāda un pārvietojamo videonovērošanas kameru nelieto ilglaicīgās satikšanās istabā un nodarbināto, izņemot nodarbinātās ieslodzītās personas, mazgāšanās telpā, ģērbtuvē, sanitārajā mezglā un atpūtas telpā*.Personas datu apstrādes aizsardzības kārtības 50. punkts noteic, ka *lēmumu par īslaicīgas videonovērošanas veikšanu, izņemot šo iekšējo noteikumu (Personas datu apstrādes aizsardzības kārtības) 56. punktā minētajā gadījumā, ievērojot apstākļu individuālu izvērtējumu, pieņem Pārvaldes priekšnieks vai Pārvaldes struktūrvienības priekšnieks savas kompetences ietvaros. Pirms īslaicīgās videonovērošanas uzsākšanas un pēc īslaicīgās videonovērošanas izbeigšanas informāciju par uzsākšanas un izbeigšanas laiku un pamatojumu fiksē Pārvaldes 2007. gada 28. februāra kārtības Nr. 1/12-1.kārt. "Apcietināto un notiesāto uzraudzības kārtība ieslodzījuma vietās" 49. punktā minētajā notikumu uzskaites žurnālā*.Atbilstoši Personas datu apstrādes aizsardzības kārtības 51. punktam *ieslodzījuma vietas priekšnieka prombūtnes laikā lēmumu par īslaicīgās videonovērošanas veikšanu šo iekšējo noteikumu 50. punktā noteiktajā kārtībā pieņem ieslodzījuma vietas priekšnieka dežurējošais palīgs. Ieslodzījuma vietas priekšnieka dežurējošā palīga lēmumu par īslaicīgās videonovērošanas veikšanu nākamajā darba dienā apstiprina ieslodzījuma vietas priekšnieks*.Savukārt Personas datu apstrādes aizsardzības kārtības 52. punkts noteic, ka *īslaicīgu videonovērošanu veic tik ilgi, cik tas ir nepieciešamas videonovērošanas mērķa sasniegšanai, taču ne ilgāk kā trīs mēnešus nepārtraukti. Lēmumu par īslaicīgas videonovērošanas veikšanu pārskata, tiklīdz ir mainījušies apstākļi, kas bija par pamatu šī lēmuma pieņemšanai, bet ne vēlāk kā pēc viena mēneša*.Personas datu apstrādes aizsardzības kārtības 54. punkts noteic, ka *videonovērošanas kameru telpā, kurā veic personas pilnu pārmeklēšanu, medicīnisko manipulāciju, mazgāšanās telpā un tās ģērbtuvē, sanitārajā mezglā un citā telpā, kurā videonovērošanas veikšanas rezultātā var tikt apstrādāti tādi sensitīvi personas dati, kuru apstrāde nav nepieciešama Pārvaldes funkciju veikšanai (piemēram, atkailinātas datu subjekta intīmās ķermeņa daļas), uzstāda tā, lai videonovērošanas sistēma nodrošina personas privātumu*, bet 55. punkts noteic, ka *telpā, kurā veic pastorālo un psiholoģisko aprūpi, sociālo darbu ar klientu un procesuālo darbību, drošības apsvērumu dēļ var veikt videonovērošanu, ja aprūpes vai darbības veicējs to lūdz*.Videonovērošanas kārtību dzīvojamajā telpā reglamentē Personas datu apstrādes aizsardzības kārtības 56. punkts, kurš noteic, ka *videonovērošanu ieslodzīto dzīvojamajā telpā veic, individuāli izvērtējot videonovērošanas nepieciešamību, lai nepieļautu ieslodzītās personas drošības un veselības apdraudējumu*, bet 57. punkts noteic, ka *lēmumu par ieslodzītā ievietošanu dzīvojamajā telpā, kurā veic videonovērošanu, pieņem ieslodzījuma vietas priekšnieka izveidota komisija, kuras kompetencē ir lemt jautājumu par ieslodzītā izvietošanu vienībā vai kamerā. Lēmumu par ieslodzītā ievietošanu kamerā, kurā veic videonovērošanu, komisija pārskata, tiklīdz ir mainījušies apstākļi, kas bija par pamatu šī lēmuma pieņemšanai, bet ne vēlāk kā pēc viena mēneša.*Lai nodrošinātu videonovērošanas sistēmā uzkrāto personas datu aizsardzību, Personas datu apstrādes aizsardzības kārtības 60. punkts noteic, ka *ieraksta veikšanas laiku un datumu fiksē uz ierakstu attēliem*, bet 61. punkts noteic, ka *videonovērošanas sistēmas monitoru novieto tā, lai nepiederošas personas neredz monitorā attēlotos videonovērošanas kameru fiksētos datus*.Personas datu apstrādes aizsardzības kārtībā arī detalizēti noteikti gadījumi, kādos brīvības atņemšanas iestādes darbinieki drīkst iepazīties ar videonovērošanas sistēmas ierakstu un piekļūt arhīvam, kādos videonovērošanas sistēmā esošos personas datus manuāli kopē vai nodod tiesību aizsardzības iestādei, citai personai vai datu subjektam, nosacījums ieviest un glabāt datu nodošanas reģistrācijas žurnālu.Personas datu apstrādes aizsardzības kārtības 67. punkts noteic, ka *videonovērošanas sistēmas ierakstus glabā elektroniski 30 diennaktis no ieraksta brīža. Ierakstus dzēš automātiski hronoloģiskā secībā no ieraksta veikšanas brīža*.Projekta XV nodaļā detalizēti noteikta kārtībā, kādā notiesāto izslēdz no atkarību mazināšanas programmas, faktiski paredzot divus gadījumus – notiesātais ir apguvis atkarību mazināšanas programmu un sasniedzis resocializācijas plānā noteikto rezultātu, vai notiesātais nav apguvis atkarību mazināšanas programmu vai nav sasniedzis resocializācijas plānā noteikto rezultātu. Projekta 134. punktā paredzēts nosacījums notiesātos, kuri ir apguvuši atkarību mazināšanas programmu, bet pārvietojami uz brīvības atņemšanas iestādi turpmākai soda izciešanai, izvietot atsevišķi no notiesātajiem, kuri nav apguvuši atkarību mazināšanas programmu.Projekta XVI nodaļā aktualizēta kārtība, kādā brīvības atņemšanas iestādes administrācija rīkojas notiesātā nāves gadījumā.Projekts ir steidzams, jo Atkarīgo centrs tika atklāts 2016. gada 5. oktobrī un attiecīga normatīvā regulējuma neesamība liedz uzsākt notiesāto iesaistīšanu atkarību mazināšanas programmā atbilstoši projektā noteiktajai kārtībai. |
| 3. | Projekta izstrādē iesaistītās institūcijas | Tieslietu ministrija (Ieslodzījuma vietu pārvalde). |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Notiesātie, kuri sodu izcieš brīvības atņemšanas iestādēs un kuriem ir konstatētas atkarību problēmas. |
| 2. | Tiesiskā regulējuma ietekme uz tautsaimniecību un administratīvo slogu | Notiesātajiem un Ieslodzījuma vietu pārvadei projekta tiesiskais regulējums nemaina tiesības un pienākumus, kā arī veicamās darbības, jo Projektā minētais attiecināms uz esošo sodu izpildes saturu. |
| 3. | Administratīvo izmaksu monetārs novērtējums | Administratīvās izmaksas naudas izteiksmē gada laikā mērķgrupai, ko veido fiziskās personas, nepārsniedz 200 *euro*, kā arī administratīvās izmaksas naudas izteiksmē gada laikā Ieslodzījuma vietu pārvaldei nepārsniegs 2000 *euro*, tādēļ šis anotācijas punkts uz projektu nav attiecināms.  |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā to, ka projekts skar ierobežotu sabiedrības loku – notiesātos, kuri sodu izcieš brīvības atņemšanas iestādēs, ar atkarību problēmām, tad plašas sabiedrības informēšanas aktivitātes nav paredzēts veikt. |
| 2. | Sabiedrības līdzdalība projekta izstrādē | Sabiedrības līdzdalība tika nodrošināta atbilstoši Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.5.1. apakšpunktam. Projekts 2016. gada 26. augustā ievietots Ieslodzījuma vietu pārvaldes un Tieslietu ministrijas mājaslapā sabiedrības līdzdalībai. Termiņš rakstiskā viedokļa sniegšanai tika noteikts līdz 2016. gada 9. septembrim.  |
| 3. | Sabiedrības līdzdalības rezultāti | Sabiedrības viedokļi līdz 2016. gada 9. septembrim netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija, Ieslodzījuma vietu pārvalde. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde ietekmēs Ieslodzījuma vietu pārvaldes institucionālo struktūru, un tā īstenošanai tiks izveidota jauna struktūrvienība Olaines cietumā. |
| 3. | Cita informācija | Nav. |

*Anotācijas III, IV un V sadaļa – projekts šīs jomas neskar.*

Iesniedzējs:

tieslietu ministrs Dzintars Rasnačs

14.12.2016. 11:45

4677

M. Dumpis

67290322, maris.dumpis@ievp.gov.lv